**Hai la joc**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din candelă s-a scurs o picătură

De foc poetic și mă scald acum

În doruri mute, dar pornesc la drum

Să-ți pun pe glezna stâng-o semnătură,

Las buzele aprinse să alinte

Petalele magnoliei și-adânc

Pătrund în labirinturi ca un țânc

Sătul să stea de-atâta timp cuminte,

Dar nici obraznic fără margini parcă

Nu e prea mult, doar cât s-aprind-un foc,

Și să te cheme iarăși: Hai la joc

Că fantezii desculțe mă încearcă.

- Pasajele se năruie sub scara

Pe care luna urcă în iatac,

Paharul tău c-un strop de coniac

Și mâna-n care tremură, țigara

Mă fac să te visez în fel și chip,

Habar n-ai tu ce patimi mă ucid,

Trec herghelii de foc pe-un câmp arid

Și-n urma lor pe plaja de nisip

Doar două trupuri goale-și răcoresc

Sub ceru-nalt dorința și extazul.

Să-ți cer să pleci, să stai, să-mi dai răgazul

De-a înțelege cât și cum iubesc?

Ioan Grigoraș Liliana Trif